en søsken — sproget.dk
Du er her: Forside › Råd og regler › Artikler mv. › Svar fra Sprognævnet › en søsken
Jeg mener at der er noget der hedder en søsken. Det står der også i Ordbog over det danske Sprog. Men i Retskrivningsordbogen står der: søskende sb. pl. (fk.), og det betyder vel at det (kun) er et flertalsord. Men hvad hedder så "én søsk...." i en tekst om børn i al almindelighed?
Det er rigtigt at søskende kun findes som flertalsord i Retskrivningsordbogen. Sprognævnet har tidligere svaret at vi godt kan se behovet for en entalsform, men at man ellers må skrive en af flere søskende eller en af mine søskende. Der er ikke noget der kan forhindre dig i at bruge entalsformen søsken(d), som også nævnes i ODS, og som bruges flittigt på internettet. Du må bare være forberedt på at læserne måske vil reagere på at se ordet i den form på skrift. Hvis man skal skrive ordet i ental, ser det ud til at det oftest staves søsken – ligesom på norsk i øvrigt.
Entalsformen forælder kom i 1986 med i Retskrivningsordbogen pga. et tilsvarende behov i sprogbrugen, og den form er der stadig en del der reagerer (negativt) på. I forbindelse med redaktionen af den kommende retskrivningsordbog vil redaktionen overveje at tilføje en søsken.